钦定古今图书集成/明伦汇编/皇极典/第294卷 > 宋〈辅公祏〉
## 钦定古今图书集成/明伦汇编/皇极典/第294卷 > 宋〈辅公祏〉

《唐书辅公祏传》：公祏，齐州临济人。隋季与乡人杜伏
威为盗，转掠淮南。伏威兵濅盛，自号总管，以公祏为
长史。贼李子通据江都，㐲威使公祏以精卒数千度
江击之。子通拒战，众十倍，锐甚。公祏选甲士千人，操
长刀居前，别以千人随之，令曰：“‘却者斩’！公祏以众殿。
俄而子通方阵而进，长刀千人，皆决死斗，公祏纵左”
右翼搏之，子通大溃，降其众数千。伏威既遣使归国，
武德二年，诏授公祏淮南道行台尚书左仆射，封舒
国公。初，伏威与公祏少相爱，又兄事之，故军中呼“辅
伯尊礼略”等。伏威稍忌之，乃署养子阚棱为左将军，
王雄诞为右将军，推公祏为仆射，阴解其柄。公祏内
怏怏不平，乃与故人左游仙，伪学《辟谷》以自晦。六年，
伏威入朝，留公祏居守，复令雄诞握兵副之，阴诫曰：
“吾至京不失职，无容公祏为变。”后左游仙说公祏反，
会雄诞以疾卧家，公祏夺其兵，绐言伏威移书令举
事。八月，遂僭位，国称宋，即陈故宫都之。杀王雄诞署
百官，以左仙游为兵部尚书、东南道大使、越州总管增修器械，转廪食。遣将徐绍宗侵海州，陈正通寇寿
阳。诏赵郡王孝恭趋九江。岭南大使李靖下宣城，怀
州总管黄君汉出谯，齐州总管李世𪟝繇淮、泗讨之。
孝恭取芜湖，下梁山三镇，河南安抚大使任瓌拔扬
子城，降伪将龙龛，遂据扬州。公祏复遣将冯惠亮、陈
当世屯博望山，陈正通、徐绍宗屯青州山以拒战。孝
恭率诸将破之，惠亮、正通走，李靖蹑追百馀里，众悉
溃，正通等以五百骑奔丹阳。公祏惧，弃城奔左游仙
于会稽，兵尚数万，夜至毗陵，能从者裁五百。伪将吴
骚、孙安谋执之，公祏弃妻子，斩关遁，与腹心士数十
抵武康，野人执送丹阳，孝恭斩之，传首京师。始，公祏
佐伏威起据江东，距公祏死凡十三年。